FI Euroopan unionin virallinen lehti CE 84/271

(2004/C 84 E/0319)

KIRJALLINEN KYSYMYS E-3945/03

esittäjä(t): Marco Pannella (NI), Maurizio Turco (NI), Marco Cappato (NI), Gianfranco Dell'Alba (NI), Benedetto Della Vedova (NI) ja Olivier Dupuis (NI) komissiolle

(22. joulukuuta 2003)

Aihe: Euroopan unionin varojen käyttö terroristijärjestöjen hyväksi ja palestiinalaishallinnolle suunnattujen varojen valvonta

Saksalaisen Stern-viikkolehden ja englantilaisen The Independent -päivälehden mukaan Euroopan petostentorjuntavirasto OLAF ja Belgian poliisi ovat käynnistäneet tutkimukset Euroopan unionin varojen käytöstä, joita väitetään siirretyn eräälle palestiinalaiselle taistelujärjestölle, joka on suorassa vastuussa itsemurhaiskuista, joissa on menehtynyt israelilaisia siviilejä. Tutkimuksissa on lähdetty siitä, että palestiinalaishallinnolle tarkoitetut varat on suunnattu ”Al-Aqsa Martyr's Brigade” -järjestölle Saksassa ja Belgiassa toimivien alajärjestöjen kautta. Saksassa tutkimukset on käynnistetty Aachenista, mutta erään Verviers'ssä Belgiassa toimivan järjestön toimintaa tutkitaan myös. Esitettyjen syytösten mukaan nämä ryhmät olisivat anoneet varoja Euroopan unionilta maahanmuuttohankkeen tukemiseen, mutta nämä summat on ilmeisesti myöhemmin siirretty Al-Aqsa -järjestölle. Tämä järjestö kuuluu Euroopan unionin kieltämiin järjestöihin. Tässä yhteydessä on ilmeisesti kyse vain joistakin Belgian viranomaisten tekemistä tutkimuksista.

Euroopan komissio on kaiketi päättänyt myöntää 80 miljoonaa euroa vuodessa palestiinalaishallinnolle, jotta se voisi maksaa velkansa pienille yksityisyrityksille ja sosiaalipalveluyksiköille, sekä 10 miljoonaa euroa rauhanprosessin tukemiseen.

Edellä esitetyn perusteella pyytäisin komissiota vastaamaan seuraaviin kysymyksiin:

— Voiko komissio vahvistaa tai kumota OLAFin tämänhetkisiä tutkimuksia koskevat lehtiartikkelit sekä täsmentää, onko tässä kyse samoista tutkimuksista, joita Saksan ja Belgian viranomaiset tekevät?

— Onko komissio tietoinen muiden tutkimusten etenemisestä tai onko se riittävästi yhteydessä Saksan ja Belgian viranomaisten kanssa saadakseen tutkimuksia koskevia tietoja?

— Voiko komissio täsmentää, mitä tutkimuksia se on käynnistänyt tarkistaakseen, ettei palestiinalaishallinnolle myönnettyjä varoja ole käytetty palestiinalaisten terroristijärjestöjen hyväksi?

— Voiko komissio yksilöidä, mistä syystä hyväksytyt määrärahat, jotka myönnetään palestiinalaishallinnolle vuosittain, on tarkoitettu pienyritysten velkojen maksuun? Onko komissiolla tarkkoja raportteja Euroopan unionin palestiinalaishallinnolle tähän mennessä myöntämien varojen käyttötarkoituksista ja -tavoista?

Michaele Schreyerin komission puolesta antama vastaus

(5. maaliskuuta 2004)

Komissio haluaa selventää kysymyksen esittäneille parlamentin jäsenille, että Euroopan petostentorjuntavirasto OLAF on käynnistänyt useita tutkimuksia yhteisön rahoituksen mahdollista väärinkäyttöä koskevien epäilyjen selvittämiseksi. Kyseinen rahoitus oli myönnetty palestiinalaishallinnon toimintabudjetin tukemiseksi sekä palestiinalaisten yhdistysten ja järjestöjen esittämien humanitaaristen ja kehittämishankkeiden avustamiseksi. Tutkimuksia tehdään parhaillaan tehokkaasti ja keskeytyksettä.

OLAF on valtioista riippumattomia yhdistyksiä ja järjestöjä koskevissa tutkimuksissaan tekemiensä havaintojen perusteella katsonut aiheelliseksi toimittaa toimivaltaisille oikeusviranomaisille tiettyjä asiatietoja, jotka eivät liity terroristijärjestöjen toiminnan rahoittamiseen. OLAF toimiikin näissä kysymyksissä tiiviissä yhteistyössä jäsenvaltioiden oikeusviranomaisten kanssa ja tarjoaa niille aktiivisesti apuaan.

OLAFin käytettävissä tällä hetkellä olevien tietojen perusteella ei näytä siltä, että mainittujen tutkimusten välillä olisi yhteyttä, eikä ole myöskään näyttöä siitä, että komission myöntämiä varoja olisi käytetty unionin kieltämien terroristijärjestöjen toiminnan rahoittamiseen.

Jatkuvasta varojen puutteesta kärsivä palestiinalaishallinto on joutunut lykkäämään sosiaaliturvamaksujen ja yksityisyritysten saatavien maksamista, mikä on saattanut yritykset yhä vaikeampaan tilanteeseen ja lisännyt huomattavasti työttömyyttä. Siksi unionin 80 miljoonan euron avustusta käytetäänkin yksityissektorin saatavien ja rästissä olevien sosiaaliturvamaksujen maksamiseen. Rahoituksen käyttöön saamisen edellytyksenä on kuitenkin, että palestiinalaishallinnossa toteutetaan merkittäviä uudistuksia avustuserien maksamiseen liittyvien ehtojen mukaisesti.

Komissio on perustanut yhteistyötoimisto EuropeAidin alaisuuteen asiantuntija-apua antavan ryhmän, joka tarkastaa ja hyväksyy yksitellen kaikki rästissä olevat laskut ennen asiaan kuuluvien summien antamista käyttöön. Palestiinalaishallinto on tähän mennessä saanut käyttöönsä noin 6 miljoonaa euroa vuonna 2003 osoitetuista 80 miljoonasta eurosta. Kyseisen ryhmän tekemät tarkistukset varmistaa vielä jonkin jäsenvaltion tilintarkastuslautakunnasta lähetetty tilintarkastaja, joka tekee lisätarkastuksia ad hoc -sopimuksen nojalla.